Diari Oficial de la Generalitat Valenciana


Sumari del DOGV 3388, del 07-12-1998 (1998/9936)

RESOLUCIÓ de 9 de novembre de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre la Generalitat Valenciana i el Consell Superior d'Investigacions Científiques, per a l'estudi de l'ús de l'hàbitat de la rosseta a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3388

Data del DOGV
:   07-12-1998

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/9936


Data del document
:   09-11-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 9 de novembre de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre la Generalitat Valenciana i el Consell Superior d'Investigacions Científiques, per a l'estudi de l'ús de l'hàbitat de la rosseta a la Comunitat Valenciana. [1998/X9936]
  
Subscrit, després de la tramitació prèvia reglamentària, entre la Generalitat Valenciana i el Consell Superior d'Investigacions Científiques, el dia 8 de setembre de 1998, un Conveni de col·laboració per a l'estudi de l'ús de l'hàbitat de la rosseta a la Comunitat Valenciana, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0977/98, i que figura com a annex d'aquesta resolució.
  
València, 9 de novembre de 1998.- La subsecretària del Secretariat del Govern i Relacions Amb les Corts: Catalina Escuín Palop.
  
Conveni de col·laboració entre la Generalitat Valenciana i el Consell Superior d'Investigacions Científiques, per a l'estudi de l'ús de l'hàbitat de la rosseta a la Comunitat Valenciana.
  
València, 8 de setembre de 1998
  
Reunits
  
D'una banda, José Manuel Castellá Almiñana, conseller de Medi Ambient de la Generalitat Valenciana, en representació, facultat per a aquest acte per acord del Consell de data 4 de juny de 1998.
  
I de l'altra el Sr. César Nombela Cano, president del Consell Superior d'Investigacions Científiques (en endavant CSIC), en nom i representació d'aquest, d'acord amb la delegació de competències acordada en el Consell de Ministres de 3 de juliol de 1998.
  
Es reconeixen mútuament competència i capacitat per a subscriure aquest conveni i
  
Manifesten
  
Primer
  
La Generalitat Valenciana és competent en la conservació del medi ambient, segons preveu la Llei 5/1982, d'1 de juliol, d'Estatut d'Autonomia de la Comunitat Valenciana (BOE núm. 164, de 10.07.82). Les competències de protecció d'espècies amenaçades o en perill d'extinció li van ser transferides mitjançant el Reial Decret 2365/1984, de 8 de febrer (BOE núm. 13, de 15.01.85). Dins de la Generalitat Valenciana, aquestes funcions són exercides per la Conselleria de Medi Ambient, segons estableix el Decret 25/1997, de 22 de febrer, del Govern Valencià, pel qual es determina el nombre i la denominació de les conselleries (DOGV núm. 2937, de 24.02.97).
  
Segon
  
La Comunitat Valenciana alberga actualment la majoria de la població estatal de rosseta (Marmaronetta angustirostris). Aquesta espècie està amenaçada globalment i ha sofert un important declivi en les últimes dècades, tant en la grandària de la població com en l'àrea de distribució.
  
Els aiguamolls utilitzats per aquesta espècie necessiten generalment una alta intensitat de gestió. Cal conéixer l'ús de l'hàbitat realitzat per aquesta espècie al llarg de les distintes estacions, per així poder dissenyar-ne les actuacions de gestió, tant públiques com privades, de forma que augmenten la seua capacitat per a la rosseta.
  
Tercer
  
La Generalitat Valenciana, mitjançant la Conselleria de Medi Ambient, desenvolupa des de 1997 el Pla coordinat d'actuacions urgents per a la conservació de la rosseta a la Mediterrània Occidental (Comunitat Valenciana), que està cofinançat al 50 per cent per la Comissió de les Comunitats Europees a càrrec a les ajudes del reglament LIFE. Les activitats esmentades en l'anterior apartat són d'especial interés per a la consecució dels fins d'aquest programa, i en conseqüència queden adscrites a aquest.
  
Quart
  
La Conselleria de Medi Ambient, mitjançant el programa econòmic 442.30, Conservació del Medi Natural, posseeix des de 1997 una línia de finançament ?codi 1522- la finalitat de la qual és el desenvolupament de projectes d'investigació o activitats relacionades amb la conservació d'espècies, que seran executats per institucions amb les quals la Generalitat Valenciana tinga un conveni marc.
  
Cinqué
  
La Generalitat Valenciana i el CSIC tenen subscrit, amb data 16 de gener de 1995, un conveni marc en temes d'investigació i desenvolupament, col·laboració educativa, científica i cultural, a l'empara del qual poden establir-se convenis singulars com aquest.
  
Sisé
  
Observada l'existència de mecanismes legals i econòmics adequats, i havent-se executat els diferents tràmits previstos en la legislació vigent per al desenvolupament de convenis i acords de cooperació de la Generalitat Valenciana, se subscriu un conveni de col·laboració d'acord amb les següents
  
Clàuseles
  
Primera. Objecte
  
És objecte d'aquest conveni el desenvolupament d'activitats d'investigació i conservació de la rosseta mitjançant l'estudi de l'ús de l'hàbitat i d'unes altres facetes del seu comportament com ara la recerca d'aliment, el comportament reproductor, etc. d'aquesta espècie.
  
Segona. Activitat
  
A càrrec d'aquest conveni, el CSIC realitzarà un estudi l'objectiu general del qual és identificar els requeriments d'hàbitat de la rosseta al llarg del cicle anual, aclarint el règim de gestió apropiat per a mantenir i incrementar la grandària poblacional de l'espècie als parcs naturals del Fondó i Santa Pola. Les conclusions de l'estudi seran també aplicables a unes altres localitats en la Comunitat Valenciana (la Marjal del Moro, l'Albufera de València, la Marjal de Pego-Oliva, etc.), en les quals la seua gestió podria incrementar el nombre de rossetes nidificants.
  
La selecció de l'hàbitat serà estudiada als biòtops usats al Fondó i Santa Pola front als disponibles. Les característiques de cada tolla (p. ex.: fisicoquímica de l'aigua, abundància vegetal, recursos alimentaris potencials, etc.), seran mesurats mensualment i relacionats amb la utilització d'aquestes mateixes tolles per les rossetes mitjançant els censos regulars que es realitzaran de l'espècie.
  
La selecció del microhàbitat serà estudiada a les tolles més usades, identificant amb quines profunditats i tipus de vegetació s'associen les rossetes en les diferents èpoques de l'any, particularment durant el desenvolupament d'activitats essencials com ara la recerca d'aliment o el creixement dels pollets. Dades comparatives seran registrades en altres espècies d'anàtides, amb l'objecte d'identificar el nínxol ecològic ocupat per la rosseta i per prevenir possibles conflictes en requeriments d'hàbitat i modes de gestió per a les distintes espècies. També s'investigarà la importància que la competició interespecífica pot tenir com a factor limitant de la població i de la supervivència individual de les rossetes.
  
S'utilitzaran tècniques de ràdio-rastreig per estudiar de forma detallada l'ús individual de l'hàbitat en les distintes èpoques de l'any. Es posarà un èmfasi especial en l'estudi de l'activitat nocturna, que és extremadament important i pot ser radicalment distinta a l'ús diürn de l'hàbitat. Si és possible, també es ràdio-rastrejaran pollades, per d'aquesta forma estudiar-ne en detall les necessitats d'hàbitat. Els mètodes visuals normals són molt menys indicats per a l'estudi concret de les pollades, atés que aquestes passen una gran part del temps amagades en microhàbitats de densa vegetació.
  
Els requeriments alimentaris poden ser el factor limitant del nombre de parelles nidificants i de la mortalitat dels pollets i els adults en les diferents èpoques de l'any. L'abundància d'invertebrats, llavors i altres tipus possibles d'aliment seran quantificats als llocs on s'observen conductes de recerca d'aliment i comparats amb els resultats obtinguts en els punts no usats per a aquest fi, obtenint-se d'aquest mode informació sobre els tipus d'aliment preferits per l'espècie. S'arreplegaran excrements fecals dels llocs de descans, i en seran analitzats els continguts i comparats amb les mostres d'aliments potencials arreplegades a les tolles, establint així les preferències alimentàries.
  
En l'elaboració dels resultats es tindrà en compte que cadascun d'aquests estudis pot donar resultats molt diferents per a cadascun dels períodes prereproductor, reproductor i postreproductor, en els quals les activitats i la fisiologia de les rossetes canvien, de la mateixa manera com ho fan les característiques de l'hàbitat i dels aliments disponibles.
  
A partir del conjunt de la informació obtinguda gràcies a l'execució del present conveni, es definiran les característiques d'hàbitat pel que fa a: percentatge d'aigües obertes, profunditat de l'aigua, grandària mitjana de les làmines d'aigua, percentatges ocupats per cada tipus de vegetació, etc. que hauria de posseir una localitat ideal per a les rossetes. Així mateix, es presentarà un model de gestió de les tolles en què s'especificaran les rutines de manteniment de l'hàbitat que s'haurien d'aplicar en aquesta localitat ideal.
  
Tercera. Execució
  
Per part del CSIC, les activitats d'investigació previstes en aquest conveni seran executades per l'Estació Biològica de Doñana, el responsable científic de la qual és el Sr. Fernando Hiraldo Cano.
  
Per part de la Conselleria de Medi Ambient, correspon el seguiment i supervisió tècnica d'aquest conveni al servei de Protecció d'Espècies de la Direcció General per al Desenvolupament Sostenible.
  
Quarta. Duració
  
a) Les activitats d'investigació adscrites a aquest conveni s'executaran des del dia de la firma fins al 30 de novembre del 1999, i es podrà acabar amb antelació si s'han aconseguit els objectius previstos en la clàusula segona.
  
b) Aquest conveni no serà prorrogable a la seua finalització, i se n'haurà de subscriure's un altre nou si es considera necessari continuar amb el desenvolupament de les seues activitats.
  
Cinquena. Pressupost
  
El pressupost total d'aquest conveni ascendeix a 9.000.000 de pessetes, i es finançarà a càrrec de la línia 1.522 del capítol IV del pressupost de la Generalitat Valenciana en les següents anualitats:
  
Anualitat Línia Import
  
1998 1.522 3.000.000
  
1999 1.522 6.000.000
  
Sisena. Lliurament dels resultats
  
Els resultats d'aquest conveni s'hauran de lliurar en els següents terminis:
  
- Als trenta dies de la firma del conveni es presentarà un avanç del primer informe del projecte el qual contindrà un resum de la informació actualment disponible sobre l'ús de l'hàbitat que realitza l'espècie, així com el pla de treball detallat.
  
- Abans del 30 de novembre de 1998 es lliurarà el primer informe del projecte, en el qual es presentaran els resultats obtinguts fins aqueixa data.
  
- Abans del 30 de novembre de 1999 es lliurarà l'informe final del projecte, en el qual es presentaran els resultats corresponents a la totalitat del projecte.
  
Cada un dels informes es lliuraran aportant:
  
Text, mitjançant un original enquadernat, un exemplar sense enquadernar i una còpia en llenguatge Word per a ordinadors compatibles ?preferentment Word per a Windows-. Si els originals contenen fotografies o gràfiques en color, la còpia haurà de contenir igualment còpies en color.
  
Justificant documental dels despeses efectuades, de la manera següent:
  
1. En el cas de despeses de material es justificaran amb les factures acompanyades dels corresponents justificants de pagament (rebuts o qualsevol un altre document admissible en dret)
  
2. Pel que fa als desplaçaments es distingeixen:
  
- Dietes d'alimentació i transport per al personal adscrit al projecte: mitjançant la presentació del corresponent certificat de la comissió de serveis.
  
- Dietes d'alimentació per a la resta de personal: presentant factures o tiquets dels establiments on s'haja efectuat el servei de restauració, indicant clarament el nombre de persones ateses i el preu unitari. També podran ser justificades mitjançant la indemnització econòmica corresponent a cada voluntari, adjuntant full de despeses desglossades firmades pel perceptor.
  
- Combustibles, prestació de serveis, lloguer de cotxes, etc., presentant factures amb el corresponent justificant de recepció dels establiments que hagen realitzat la prestació.
  
3. Les despeses de personal requeriran per al seu pagament la presentació de les còpies compulsades dels contractes i de les nòmines firmades per les persones que hagen treballat en els projectes subvencionats, com també dels justificants corresponents de les cotitzacions de la Seguretat Social i de l'ingrés en la delegació d'Hisenda de les quantitats retingudes corresponents al IRPF.
  
En el supòsit de tractar-se de professionals es presentaran les factures per treballs realitzats i els ingressos en la delegació d'Hisenda de les quantitats retingudes corresponents al IRPF.
  
Després de la presentació dels resultats, el servei de Protecció d'Espècies i la Direcció General per al Desenvolupament Sostenible emetran respectivament l'informe tècnic i el certificat corresponent.
  
Atés que les activitats que es financen formen part dels treballs d'investigació habituals que desenvolupa el corresponent equip de l'estació Biològica de Doñana, podran computar-se a l'hora de la justificació les despeses preparatòries i d'inici (becaris, posada a punt de tècniques, mesuraments, mostreigs, anàlisi o qualsevol altre propi de l'activitat) des de l'1 de gener de 1998.
  
Setena. Pagaments
  
a) al lliurament de l'avanç del primer informe del projecte es realitzarà un pagament del 40% de l'anualitat corresponent a l'any 1998. El 60% restant es farà efectiu després del lliurament i certificat del primer informe del projecte.
  
b) L'any 1999 es realitzarà un únic pagament al lliurament de l'informe final i després de l'emissió del certificat ja esmentat.
  
c) El pagament es realitzarà mitjançant transferència bancària al següent compte, obert a nom de l'Estació Biològica de Doñana (CSIC):
  
Entitat: Banc d'Andalusia
  
Sucursal: c/ Monte Carmelo, 1. Sevilla
  
Núm. compte: 0004/3005/27/1708229986
  
Vuitena. Seguiment
  
a) Per al seguiment d'aquest conveni, i també per a la interpretació d'aspectes tecnicocientífics de detall que no en contravinguen les clàusules, s'estableix una comissió formada per:
  
- En representació del CSIC, el director científic del projecte i un investigador adscrit a aquest.
  
- En representació de la Conselleria de Medi Ambient, el cap del Servei de Protecció d'Espècies i un tècnic de la Direcció General per al Desenvolupament Sostenible.
  
b) La comissió podrà subscriure totes les actes estime necessàries per obtenir els fins que la conformen; amb aquest fi hi haurà prou amb la firma d'un dels representants de cada institució.
  
Novena. Publicitat
  
Cada institució firmant es compromet a esmentar l'altra part a l'hora de donar publicitat del desenvolupament del conveni, com també en la difusió dels resultats; en el cas de publicacions o senyalitzacions de qualsevol tipus, hauran de figurar els anagrames d'ambdues institucions. Igualment, es farà menció en tots els casos a la Comissió Europea com a organisme cofinançador mitjançant el programa núm. LIFE 96/NAT/E/3105 de data 19/11/96.
  
Deu. Incompliments
  
a) En cas d'incompliment del que estableix aquest conveni, la Generalitat Valenciana, mitjançant la Conselleria de Medi Ambient, podrà suspendre els pagaments i fins i tot rescindir el conveni, donant prèviament audiència al CSIC; en aquest cas, si així s'acorda, aquesta estarà obligada a tornar les quantitats percebudes que no estiguen degudament justificades.
  
b) En aplicació de l'article 7.4 del Decret 20/1993, la demora indegudament justificada en el lliurament de resultats es penalitzarà no abonant un 20 per cent de l'import del pagament.
  
c) La no-execució o el desenvolupament visiblement deficient per causes imputables a l'equip investigador serà causa suficient per a denegar sol·licituds de pròrroga o nova subscripció de convenis l'objecte del qual siga l'ampliació d'aquest.
  
Onze. Marc jurídic
  
a) Aquest conveni específic de col·laboració té la naturalesa dels previnguts en l'art. 3.1.c) de la Llei de Contractes de les Administracions Públiques, i el seu règim jurídic vindrà determinat per les estipulacions previstes en el mateix conveni, i s'hi aplicaran els principis de l'esmentada llei per a resoldre tots els dubtes puguen presentar-se.
  
b) En tot cas, s'entén que aquest conveni, en el referent als seus aspectes formals, està sotmés al que preveu el Decret 20/1993, de 8 de febrer, del Govern Valencià.
  
c) Aquest conveni s'adapta a la Decisió de la Comissió del 19/11/1996, per la qual s'aprova el suport financer al ?Pla coordinat d'actuacions urgents per a la conservació de la rosseta a la Mediterrània Occidental-Comunitat Valenciana (LIFE96NAT/E/3.105)?, corresponent aquesta actuació a les previstes en l'apartat 2.1. Del Pla (Estudi de l'ús de l'hàbitat).
  
Perquè conste a l'efecte oportú i en prova de conformitat, els compareixents firmen aquest document per triple exemplar i a un sol efecte, al lloc i data amunt indicats.
  
El conseller de Medi Ambient,
  
JOSÉ MANUEL CASTELLÁ ALMIÑANA
  
El president del Consell Superior d'Investigacions Científiques,
  
CESAR NOMBELA CANO